## Odluka Ustavnog suda Hrvatske broj U/I-243/1989 od 7. lipnja 1990.

### NN 29/1990 (20.7.1990.), Odluka Ustavnog suda Hrvatske broj U/I-243/1989 od 7. lipnja 1990.

# USTAVNI SUD HRVATSKE

Ustavni sud Hrvatske, na sjednici 7. lipnja 1990 godine, donio je

## ODLUKU

1. Odbija se prijedlog Upravnog suda Hrvatske da se ukinu odredbe članova
112,116, 117, 127. alineja 3. i 4. i člana 129. stavova 1. i 2. Odluke
o unutrašnjem redu na području Nacionalnog parka "Krka" skupštine
općine Drniš, Knin i Šibenik ("Službeni vjesnik općine Drniš, Knin
i Šibenik", br. 23/86).

2. Odbacuje se prijedlog Upravnog suda Hrvatske da se ukinu odredbe
članova 8. i 14. Odluke.

3. Ova odluka objavit će se u "Službenom vjesniku općine Drniš,
Knin i Šibenik" i u "Narodnim novinama".

Obrazloženje:

Odredbama članova 112. 116. i 117. Odluke, citirane u izreci, Upravi
Nacionalnog parka "Krka" povjerava se vršenje određenih javnih
ovlaštenja, te u skladu s tim propisuje način osnivanja inspekcijske službe
u okviru Nacionalnog parka "Krka" i ovlaštenja inspektora u vršenju
nadzora u oblasti djelatnosti Uprave nacionalnog parka "Krka".

Odredbama članova 127. alineja 3. i 4. daju se ovlaštenja Savjetu Nacionalnog
parka "Krka" da do konstituiranja Uprave rješava o žalbi protiv
rješenja kojega je u vršenju prava nadzora donio inspektor Nacionalnog
parka, te da odredi rješenja koja je ovlašten donijeti pomoćni inspektor.

Odredbama člana 129. stavova 1. i 2. Odluke propisuju se rokovi unutar
kojih su korisnici plovnih objekata, nakon stupanja na snagu Odluke, dužni
zatražiti odobrenje za plovidbu i korištenje priveza.

Predlagač smatra da su odredbe članova 112,116, 117. i 127. alineja
2. i 4. Odluke suprotne odredbi člana 34. stava 3. Zakona o zaštiti prirode
("Narodne novine", br. 54/76 i 41/83), prema kojoj skupština
općine nema ovlaštenje za osnivanje inspekcijske službe u okviru Nacionalonog
parka. Nadalje, smatra da je takav način osnivanja inspekcije, propisivanja
ovlaštenja inspektora Nacionalnog parka te davanja ovlaštenja Savjetu Nacionalnog
parka da rješava o žalbi protiv rješenja inspektora, suprotan članu 80.
Zakona o zaštiti prirode i članu 229. stavu 2. Zakona o općem upravnom
postupku. Naime, prema članu 80. Zakona o zaštiti prirode skupština općine
je ovlaštena osnovati posebnu inspekciju za nadzor nad provođenjem Zakona
o zaštiti prirode, međutim, nije ovlaštena osnovati inspekciju na način
kako je to propisano osporenim odredbama. Nadalje, predlagač smatra da
je odredba člana 129. stava 1. Odluke suprotna Zakonu o zaštiti prirode,
koji ne predviđa mogućnost ograničenja roka podnošenja zahtjeva za ostvarivanje
određenih prava, kako je to propisano stavom 1. I na kraju, predlagač smatra
da je odredba stava 2. člana 129. Odluke suprotna članu 218. stavu 2. Zakona
o općem upravnom postupku koji ne daje općini ovlaštenje za propisivanje
roka u kojem se može podnijeti žalba zbog nedonošenja odobrenja za plovidbu
odnosno privez. Sud nije prihvatio prijedlog jer smatra da odredbe koje
osporava Upravni sud Hrvatske nisu suprotne zakonu. Naime, prema članu
34. stavu 3. Zakona o zaštiti prirode unutrašnji red u Nacionalnom parku
i sankcije zbog povrede tog reda, nakon pribavljenog mišljenja Savjeta
za zaštitu prirode, propisuje općinska skupština, a ako Nacionalni park
u cijelosti ili djelomično zahvaća područje više općina, sporazumno nadležne
općinske skupštine. U skladu s tim ovlaštenjem skupštine općina Drniš Knin
i Šibenik donijele su osporenu Odluku. Tom su Odlukom, u skladu sa članom
75. Zakona o zaštiti prirode, prema kojem je skupština općine ovlaštena
povjeriti upravi nacionalnog parka vršenje određenih javnih ovlaštenja,
skupštine općina Drniš, Knin i Šibenik sporazumno povjerile Upravi Nacionalnog
parka "Krka" vršenje određenih javnih ovlaštenja. U skladu s
tim propisani su način osnivanja inspekcijske službe u okviru Nacionalnog
parka, ovlaštenje inspektora Nacionalnog parka u vršenju nadzora nad unutrašnjim
redom u Nacionalnom parku, te u prelaznim i završnim odredbama Odluke ovlaštenje
Savjeta Nacionalnog parka da rješava o određenim pitanjima.

Ocjena je Suda da osporene odredbe članova 112, 116, 117. i 127. alineja
3. i 4. nisu suprotne ni odredbama članova 80, 81. i 82. Zakona o zaštiti
prirode, kojima se uređuje inspekcija za zaštitu prirode, te ovlaštenja
inspektora za zaštitu prirode. Naime, osporene odredbe odnose se na posebnu
inspekciju Nacionalnog parka "Krka", dakle, na ovlaštenje inspektora
Nacionalnog parka u obavljanju nadzora nad unutrašnjim redom u Nacionalnom
parku. Djelatnost inspekcije za zaštitu prirode i ovlaštenje inspektora
za zaštitu prirode iz članova 80, 81. i 82. Zakona znatno su šira od ovlaštenja
inspektora Nacionalnog parka, jer inspektor za zaštitu prirode, između
ostalog, vrši nadzor nad provođenjem kako Zakona o zaštiti prirode tako
i svih propisa donesenih na osnovi njega.

U skladu s tim Sud ocjenjuje da odredbe članova 127. alineja 3. i 4.
i 129. stavova 1. i 2. nisu suprotne ni odredbama članova 218. i 229. Zakona
o općem upravnom postupku.

Sud je odbacio prijedlog Upravnog suda Hrvatske da se ukinu odredbe
Odluke navedene u točki 2. izreke ove Odluke, jer je utvrdio da je te odredbe
već ocijenio u predmetima U/I-123/1987 i U/I-435/1987. Tada, naime, nije
prihvatio inicijativu za pokretanje postupka za ocjenu njihove ustavnosti
i zakonitosti jer je utvrdio da one nisu u neskladu s Ustavom, odnosno
da nisu suprotne zakonu. Stoga je i u ovom predmetu prijedlog za ukidanje
istih odredaba Odluke, temeljem člana 32. Poslovnika Ustavnog suda Hrvatske
("Narodne novine", br. 29/83), valjalo odbaciti.

To su bili razlozi zbog kojih je odlučeno kao u izreci.

Broj: U/I-243/1989

Zagreb, 7 lipnja 1990.

USTAVNI SUD HRVATSKE

Predsjednik

**Jadranko Crnić, v. r.**

Odluka, NN 29/1990-592